Kirik on ehitatud Narva jõe paremale kaldale, parun Aleksander Stieglitzi parki, mis asub Narva koskede läheduses. A. Stieglitz oli õukonna pankur,  tööstusettevõtete omanik ja metseen. Narvas kuulusid talle kaks tekstiiliettevõtet  Linavabrik ja Kalevivabrik. Kirikule pandi alus 29. juunil 1873 ja pühitseti 17. augustil 1875 Püha Kolmainu auks. Projekti autor oli Peterburi arhitekt A. Krakau. Kirik on ehitatud historismi stiilis ja interpreteeris traditsioonilist vene 17. sajandi kirikuarhitektuuri. Pühakoda on telliskivist ristikujuline viie kupliga ehitis. Läänepoolse sissekäigu kohal asub nooljas kellatorn 10 kellaga. Kirikus asusid itaalia meistrite ikoonid  ja skulptuurid. Eriti rikkalik oli kiriku käärkamber. Kirik ehitati A. Stieglitzi kulul ja oli tema isiklik omandus, mis hiljem läks üle pärijatele. Kirikus oli Stieglitzi, hiljem Polovtsovide perekonna rahula. 15. septembril 1921 avati kiriku juures kogudus vabrikute töölistele. 1944. aasta lahingutes sai hoone veidi kannatada, kuid jumalateenistusi peeti seal kuni 1945. aasta lõpuni. Pärast sõda viidi säilinud kirikuvarad üle Ülestõusmise peakirikusse, kuid tänapäeval on need kadunud. Narva HEJ ehitamise  ajal (1951-1955) oli kirikus ehitusmaterjalide ladu. Sellest ajast peale hakkas arhitektuurimälestis vähehaaval lagunema. 1990. aastate keskpaigas algas kiriku koguduse taassünd, kuid taastamistöid ei ole teostatud. 1997. aastal registreeriti kogudus Peterburi piiskopkonnas. Praegu kirik tegutseb asudes Vene Föderatsiooni territooriumil.